Հոս է, որ քանի մը մտաւորականներ, Մայիս 28, 1928-ին, բուրգերու քաղաքի հովանիին տակ՝ Գահիրէի մէջ, Համազգային Հրատարակչական ու Մշակութային Ընկերակցութիւնը հիմնելու լուսաւոր գաղափարը ունեցան։ Յետագային որոշ փոփոխութիւններ կրելով, ան վերանուանուեցաւ Համազգային Հայ Կրթական եւ Մշակութային Միութիւն: Անոնց համար, միտք բանին պարզ ու մեկին էր. «Համազգայինի նպատակն է նոր սերունդին ընդհանուր կրթութեան կողքին ջամբել հայեցի դաստիարակութիւն, փորձելով պահպանել ազգային գիտակցութիւնն ու մշակութային աւանդութիւնները հայրենիքէն դուրս ապրող ժողովուրդի մնացորդացին մօտ»: